b'\n_START_ARTICLE_\nRiff\n_START_PARAGRAPH_\nRiff er en instrumental melodifrase som gjerne gjentas flere ganger i en sang. Uttrykket oppsto blant jazzmusikere p\xc3\xa5 1920-tallet._NEWLINE_Riff kan enten best\xc3\xa5 av en akkordprogresjon, en melodisk ostinatofigur, et rytmisk m\xc3\xb8nster eller en melodifrase. Enkelte gode riff blir standardisert til allemannseie og brukes ofte med mindre variasjoner i en rekke komposisjoner._NEWLINE_Vi finner riff brukt i jazz, rock, latinomusikk, funk, m.m. Selv i klassisk musikk kan en snakke om riff, for eksempel i Maurice Ravels Bol\xc3\xa9ro.\n_START_SECTION_\nDefinisjoner\n_START_PARAGRAPH_\nDavid Brackett definerte i 1999 riff som en kort melodisk frase, mens Richard Middleton samme \xc3\xa5r beskrev riff som en kort rytmisk, melodisk eller harmonisk figur gjentatt for \xc3\xa5 gi en strukturell ramme. Ricky Rooksby sl\xc3\xa5r derimot i 2002 fast at et riff er en kort, gjentatt, lett gjenkjennelig musikalsk frase, ofte spilt dypt p\xc3\xa5 gitar, for \xc3\xa5 gi rocken energi og spenning.\n_START_SECTION_\nEksempler\n_START_PARAGRAPH_\nDe mest vanlige er i moderne musikk riff spilt p\xc3\xa5 sologitar, som i \xc2\xabYou Really Got Me\xc2\xbb med The Kinks, \xc2\xabSatisfaction\xc2\xbb og \xc2\xabJumping Jack Flash\xc2\xbb med The Rolling Stones og \xc2\xabSmoke on the Water\xc2\xbb med Deep Purple._NEWLINE_Enkelte ganger er det bassgitaren som st\xc3\xa5r for riffet, og eventuelt dobles stemmen av sologitaren, som i \xc2\xabRiot in Cell Block #9\xc2\xbb med The Robins, \xc2\xabJailhouse Rock\xc2\xbb med Elvis Presley, \xc2\xabDay Tripper\xc2\xbb med The Beatles og \xc2\xabSunshine of Your Love\xc2\xbb med The Cream._NEWLINE_Riff kan spilles p\xc3\xa5 andre instrumenter ogs\xc3\xa5, for eksempel p\xc3\xa5 saksofon, som i \xc2\xabThriving on a Riff\xc2\xbb med Charlie Parker eller p\xc3\xa5 trompet som i \xc2\xabOne Note Samba\xc2\xbb med Dizzy Gillespie.'